Roux doen ná 12 jaar afstand van toprugbyposJurie Roux. Foto: AFP. Jurie Roux het ná 12 jaar sy kantoor as SA Rugby (Saru) se uitvoerende hoof ontruim. Die nasionale rugbybeheerliggaam het vandag die nuus amptelik bevestig. Volgens Mark Alexander is daar reeds verlede jaar onderling oor die besluit ooreengekom nadat daar al vir ŉ ruk oor Roux se toekoms in die media bespiegel is. “Jurie Roux wil in die beste belang van Saru optree, terwyl hy ook deurgaans sy lojaliteit jeens die organisasie beklemtoon het,” het SA Rugby se president gesê. “Ek het nog nooit oor sy toewyding getwyfel nie. Hierdie besluit was hoegenaamd nie ŉ maklike een vir enigiemand wat al langer as ŉ dekade saam met hom gewerk het nie – plaaslik óf oorsee.” Roux het gereeld die koerantopskrifte gehaal nadat hy in 2021 aangesê is om meer as R37 miljoen aan die Universiteit Stellenbosch (US) te betaal ná sy mislukte appèl teen ŉ arbitrasietoekenning wat vroeër gemaak is. Luidens ŉ 2016-verslag deur KPMG het die rugbyadministrateur ongemagtigde oorplasings van die US se reserwefonds aan Maties Rugby gedoen terwyl hy in diens van die universiteit was. Hy was vóór sy Saru-aanstelling die US se senior direkteur van finansies en batebestuur. Jurie Roux will leave his role as CEO of SA Rugby after 12 years at the helm, often steering the ship through turbulent waters – more here: https://t.co/Bvzb7xkXkw ???? pic.twitter.com/1g0fV1sP9b — Springboks (@Springboks) January 6, 2023 Alexander meen dat Roux homself uitstekend in sy pos as uitvoerende hoof bekwaam het en dat hy, in samewerking met Saru se uitvoerende raad, aansienlike waarde tot die organisasie toegevoeg het. Die Springbokke het onder meer in 2019 die Webb Ellis-trofee omhoog gehou. Foto: Eugene Hoshiko/AP. Die rugbyadministrateur het onder meer die rugbyleisels tydens die moeilike Covid-19-tydperk vasgehou, terwyl hy ook in 2016 staande gebly het te midde van die sportministerie se vrae oor die pas van transformasie in Suid-Afrikaanse rugby. “Ondanks die onlangse druk van buite het Jurie steeds met topdiens vorendag gekom. Dit verg spesiale vaardighede om aan die stuur van ŉ organisasie soos dié te wees en dit sal moeilik wees om hom te vervang. Dit is vir my uiters moeilik om hierdie aankondiging te maak,” het Alexander gesê. Volgens Roux was dit ŉ voorreg om deel van SA Rugby te wees. “Die spelers sê gereeld dat hulle die trui in ŉ beter toestand wil agterlaat as toe hulle dit vir die eerste keer ontvang het en ek hoop dat mense dieselfde oor my bydrae sal sê. Dit was ŉ tydperk van groot uitdagings en ŉ paar geskiedkundige oomblikke en ek wil graag my plaaslike en internasionale kollegas vir hul ondersteuning bedank. “Ek het op ŉ daaglikse grondslag saam met ŉ fantastiese groep mense gewerk en saam het ons iets ongeloofliks gebou wat nie net ons land verenig nie, maar hopelik ook inspireer,” het Roux afgesluit. Die proses om ŉ geskikte plaasvervanger aan te stel is van stapel gestuur en ŉ tydelike uitvoerende hoof behoort teen die einde van die maand aangewys te word.